《寻碧山吟社遗址怀兴复诸先生》
清代·邵燮

胜朝遗大雅，今代溯休风。吟社谅匪异，斯人迥不同。

布衣执牛耳，轩冕追芳踪。缅怀往哲规，来寻古华峰。

断碑卧残藓，老树号悲风。花落梵宫寂，池荒春草封。

流馨余破瓦，绍脩剩寒丛。逸响寄空谷，达观付苍穹。

昔贤讵知我，嗣者亦慨侬。湖山有谁主，坛坫为谁宗。

作者简介：邵燮(1691一?)，原名之鸿，字来九，号半园。清无锡人。有自怡客诗草。其终老布衣，以穷殁，遗稿颇多，家人持以易米。